जिले के गांव मौजम में अपने पति के अवैध संबंधों से परेशान होकर महिला ने जहरीली दवा पीकर खुदकुशी कर ली। सदर थाना पुलिस ने पति और उसकी प्रेमिका के खिलाफ आत्महत्या के लिए उकसाने के आरोप में केस दर्ज किया है।
जांच अधिकारी एसआई बलकार सिंह ने बताया कि गांव सैदो के हिठाड़ निवासी माहला सिंह ने शिकायत दर्ज करवाई कि 12 साल पहले उसकी लड़की सुनीता रानी की शादी गांव मौजम निवासी देस सिंह के साथ हुई थी। पिछले कई समय से उसके दामाद देस सिंह के गांव की एक महिला के साथ संबंध चल रहे थे, जिस कारण वह उसकी लड़की से मारपीट करता रहता था। इस बारे में उसकी लड़की ने भी कुछ समय पहले उसे बताया था।
बीती 20 जुलाई को उसकी बेटी सुनीता रानी ने पति देस राज की मारपीट व पति के संबंधों से परेशान होकर जहरीली वस्तु पीकर खुदकुशी कर ली। इस बारे में सूचना मिलने पर वह मौके पर पहुंचे और सदर थाना में शिकायत दर्ज करवाई। जांच अधिकारी बलकार सिंह ने बताया कि पति देस सिंह व उसकी प्रेमिका दीपो बाई के विरुद्ध भारतीय दंड संहिता की धारा 306 के तहत मामला दर्ज किया है।